ໃນເດືອນ ຕຸລາ 2017 ທີ່ຜ່ານມາ, ທ່ານ ສີ ຈີ້ນຜິງ ໄດ້ຮັບການເລືອກຕັ້ງເປັນປະທານປະເທດ ຂອງ ສປ ຈີນ ເປັນສະໄໝທີ່ 2 ດ້ວຍຄະແນນສຽງສູງເຖິງ 2.962 ຄະແນນ ຈາກຜູ້ເຂົ້າຮ່ວມທັງໝົດ 2980 ສະຫາຍ ແລະ ມີ 18 ສະຫາຍທີ່ບໍ່ໄດ້ເຂົ້າຮ່ວມ. ພາຍຫຼັງທີ່ທ່ານໄດ້ຮັບຕຳແໜ່ງກໍໄດ້ໃຫ້ສັດຈະປະຕິຍານຕົນໃນກອງປະຊຸມຄັ້ງທີ່ 1 ຂອງສະພາປະຊາຊົນແຫ່ງ ສປ ຈີນ ສະໄໝທີ່ 13 ທີ່ໄດ້ຈັດຂຶ້ນທີ່ນະຄອນຫຼວງປັກກິ່ງ ໃນຊ່ວງກາງເດືອນ ມີນາ 2018 ທີ່ຜ່ານມາວ່າ: ທ່ານຈະປະຕິບັດໜ້າທີ່ຮັບຜິດຊອບຕາມທີ່ລັດຖະທຳມະນູນກຳນົດໄວ້ຢ່າງຊື່ສັດຕະຫຼອດໄປ, ຈະຮັບໃຊ້ປະຊາຊົນ ແລະ ພ້ອມທີ່ຈະຮັບການຕຳນິຕິຊົມຈາກປະຊາຊົນ. ທ່ານຍັງໄດ້ກ່າວເນັ້ນອີກວ່າ: ສັງຄົມນິຍົມທີ່ມີສີສັນພິເສດຂອງຈີນໃນຍຸກໃໝ່ ແມ່ນຂຶ້ນກັບປະຊາຊົນຈີນທຸກຄົນ ພຽງແຕ່ປະຊາຊົນສາມັກຄີປອງດອງ ແລະ ສູ້ຊົນຮ່ວມກັນ ຈະບໍ່ມີກຳລັງປໍລະປັກໃດໆເຂົ້າມາແຊກແຊງ ເພື່ອສ້າງຄວາມວຸ້ນວາຍໄດ້.
ໃນ 5 ປີ ຜ່ານມາພັກກອມມູນິດຈີນ ໄດ້ປະສົມປະສານລະຫວ່າງທິດສະດີ ແລະ ພາກປະຕິບັດຕົວຈິງໃນການຄົ້ນຄວ້າແນວຄວາມຄິດ ພ້ອມທັງວາງຍຸດທະສາດຂອງລະບອບສັງຄົມນິຍົມຂອງ ສປ ຈີນ ໃຫ້ແທດເໝາະກັບສະພາບການຕົວຈິງ, ສອດຄ່ອງກັບພາວະວິໄສ, ໄປຕາມກົດເກນການຂະຫຍາຍຕົວຂອງລະບອບສັງຄົມນິຍົມໃນຍຸກສະໄໝໃໝ່ໃຫ້ມີຄວາມສົມບູນແບບທີ່ສຸດ. ພັກກອມມູນິດຈີນ ໄດ້ພິສູດຕົວເອງແລ້ວວ່າ ສາມາດເປັນແວ່ນແຍງໃຫ້ແກ່ສັງຄົມຈີນໄດ້, ເປັນແບບຢ່າງໃນການນໍາພາ, ສະແດງໃຫ້ມວນຊົນເຫັນໄດ້ເຖິງ ພຶດຕິກໍາຂອງພັກທີ່ເຕັມໄປດ້ວຍຄວາມໂປ່ງໃສຂາວສະອາດ, ມີລະບຽບວິໄນ, ມີປະຊາທິປະໄຕ, ຮັບປະກັນເຖິງແກ່ນແທ້ໃນການພັດທະນາຕົນເອງ, ສືບຕໍ່ລົງເລິກການປະຕິຮູບ ແລະ ເປີດປະຕູສູ່ໂລກພາຍນອກ ຕາມແນວທາງຂອງພັກ ເພື່ອບັນລຸເປົ້າຫມາຍ ຫັນເປັນທັນສະໄໝເທື່ອລະກ້າວ.
ຍ້ອນການນຳພາທີ່ດີ ບວກກັບການທີ່ມີແບບແຜນການປະຕິບັດຢ່າງເປັນຮູບປະທຳ ເຮັດໃຫ້ການພັດທະນາເສດຖະກິດຂອງຈີນໄດ້ຮັບການພັດທະນາຢ່າງບໍ່ຢຸດຢັ້ງ, ພື້ນຖານໂຄງລ່າງທາງເສດຖະກິດໄດ້ຮັບການປັບປຸງໃຫ້ສູງຂຶ້ນ, ຊີວິດ ແລະ ການເປັນຢູ່ຂອງປະຊາຊົນດີຂຶ້ນ, ປະຊາຊົນທີ່ມີລາຍຮັບປານກາງແມ່ນເພີ່ມຂຶ້ນ, ເຫັນໄດ້ວ່າໃນໄລຍະ 5 ປີຜ່ານມາ ໂຄງການຊ່ວຍເຫຼືອຄົນທຸກຍາກໃນຈີນແມ່ນໄດ້ຮັບຜົນສຳເລັດ ສາມາດຫຼຸດຜ່ອນລະດັບຄວາມທຸກຍາກຈາກ 12% ມາເປັນ 4%, ເຊິ່ງເປັນຕ່ອງໂສ້ເຮັດໃຫ້ອັດຕາການບໍລິໂພກພາຍໃນປະເທດເພີ່ມຂຶ້ນ ສືບຕໍ່ເປັນແຮງຊຸກຍູ້ເສດຖະກິດຂະຫຍາຍຕົວຢ່າງແຂງແຮງ, ເປັນພື້ນຖານອັນໜັກແໜ້ນໃຫ້ແກ່ຈັງຫວະການຂະຫຍາຍໂຕທາງດ້ານເສດຖະ ກິດ ຂອງ ສປ ຈີນ ຢືນຢູ່ໃນແຖວໜ້າຂອງໂລກ ທາງດ້ານປະລິມານ ແລະ ຄຸນນະພາບ, ເປັນແຮງກະຕຸກຊຸກຍູ້ຍົກສູງຜະລິດຕະພັນລວມຍອດ (GDP) ເພີ່ມຂຶ້ນເປັນ 80 ລ້ານລ້ານຢວນ ກ້າວຂຶ້ນເປັນອັນດັບສອງຂອງໂລກ ກາຍເປັນບາດກ້າວໜັກແໜ້ນ ປະກອບສ່ວນຕໍ່ການຂະຫຍາຍໂຕຂອງເສດຖະກິດໂລກເຖິງ 30% ຕັ້ງແຕ່ປີ 2013-2016 ໂດຍໂຄງສ້າງເສດຖະກິດຈີນໄດ້ປ່ຽນຜ່ານເຂົ້າສູ່ຍຸກທີ່ເດີນໜ້າດ້ວຍນະວັດຕະກຳທີ່ທັນສະໄໝ ມີອຸດສາຫະກຳເກີດໃໝ່ທີ່ສຳຄັນຄື ເສດຖະກິດດິຈີຕອນ ແລະ ຜົນງານທາງດ້ານເຕັກໂນໂລຍີທີ່ທັນສະໄໝເຊັ່ນ: ລົດໄຟຄວາມໄວສູງ, ໂດຣນ (Drone) ສົ່ງສິນຄ້າ, ລົດຍົນໃຊ້ພະລັງງານໄຟຟ້າເປັນຕົ້ນ. ແນວໃດກໍດີ, ສປ ຈີນ ແມ່ນຍັງຢູ່ໃນຂັ້ນຕອນຂອງການສ້າງສາລະບອບສັງຄົມນິຍົມ ແລະ ເປັນປະເທດທີ່ກໍາລັງພັດທະນາທີ່ໃຫຍ່ທີ່ສຸດຂອງໂລກ, ຖືເອົາການພັດທະນາ ແລະ ການປະຕິຮູບເສດຖະກິດເປັນແກ່ນສານ, ຮັບປະກັນຫົວຄິດປະດິດສ້າງໃຫມ່ ເພື່ອເປັນກຳລັງແຮງອັນສຳຄັນໃນການສ້າງສາພັດທະນາປະເທດຊາດໃຫ້ມີຄວາມປອງດອງ, ຄວາມຈະເລີນຮຸ່ງເຮືອງ ແລະ ເຂັ້ມແຂງຮອບດ້ານ.
ດ້ານວຽກງານການຕ່າງປະເທດໃນຊ່ວງໄລຍະ 5 ປີ ຜ່ານມາ ສປ ຈີນ ສາມາດປະສົບຜົນສຳເລັດໄດ້ໃນຫຼາຍດ້ານ, ເຊິ່ງເຮັດໃຫ້ ສປ ຈີນ ມີຄວາມໂດດເດັ່ນໃນເວທີພາກພື້ນ ແລະ ສາກົນ ໂດຍນັບແຕ່ຂໍ້ລິເລິ່ມ “ໜຶ່ງແລວໜຶ່ງເສັ້ນທາງ”, ການສ້າງຕັ້ງທະນາຄານລົງທຶນພື້ນຖານໂຄງລ່າງອາຊີ, ກອງທຶນເສັ້ນທາງສາຍໄໝ, ເປັນເຈົ້າພາບຈັດກອງປະຊຸມສົນທະນາລະດັບສູງ ໜຶ່ງແລວໜຶ່ງເສັ້ນທາງ ຄັ້ງປະຖົມມະເລິກ, ເປັນເຈົ້າພາບຈັດກອງປະຊຸມສຸດຍອດການຮ່ວມມືທາງເສດຖະກິດໃນເອເຊຍ-ປາຊີຟິກ (APEC), ກອງປະຊຸມສຸດຍອດ BRICS, ກອງປະຊຸມ CICA (Conference on Interaction and Confidence-Building Measures in Asia), ກອງປະຊຸມຈີ 20 (G-20) ແລະ ອື່ນໆ. ໝາກຜົນຂອງການເຄື່ອນໄຫວດັ່ງກ່າວ ລ້ວນແລ້ວແຕ່ສະແດງໃຫ້ເຫັນເຖິງຄວາມສະຫຼາດສ່ອງໃສດ້ານການທູດຂອງຈີນທີ່ໄດ້ອອກເຫື່ອເທແຮງປະກອບສ່ວນຕໍ່ການພັດທະນາ, ຕໍ່ສັນຕິພາບ ແລະ ສະຖຽນລະພາບໃນໂລກ.
ເພື່ອບັນລຸເປົ້າໝາຍ ສ້າງລະບອບສັງຄົມນິຍົມອີ່ມໜໍາສໍາລານຢ່າງຮອບດ້ານ, ສະຫາຍເລຂາທິການໃຫຍ່ ສີ ຈິ້ນ ຜິງ ໄດ້ສະເໜີແຜນວາດໃນການພັດທະນາປະເທດຊາດ ໃຫ້ໄດ້ຕາມເປົ້າໝາຍ 100 ປີ ສອງເຫດການດັ່ງນີ້: ໄລຍະທີ 1 ແຕ່ປີ 2020 ເຖິງ 2035 ເປັນໄລຍະການສ້າງພື້ນຖານຂອງລະບອບສັງຄົມນິຍົມອີ່ມໜໍາສໍາລານຢ່າງຮອບດ້ານ, ຖືເປັນປີແຫ່ງການສ້າງພື້ນຖານຂອງລະບອບສັງຄົມນິຍົມ ໂດຍຍຶດໝັ້ນມະຕິຄໍາສັ່ງຂອງກອງປະຊຸມໃຫຍ່ຄັ້ງທີ 16, 17 ແລະ 18 ເປັນເຂັມທິດຊີ້ນໍາຕໍ່ກັບວຽກງານກໍ່ສ້າງການເມືອງ, ເສດຖະກິດ, ວັດທະນະທໍາ, ສັງຄົມ. ໄລຍະທີ 2 ແມ່ນແຕ່ປີ 2035 ເຖິງ 2050 ເປັນໄລຍະສ້າງພື້ນຖານການຫັນເປັນຄວາມທັນສະໄໝ ທາງດ້ານວຽກງານການເມືອງ, ເສດຖະ ກິດ, ວັດຖຸ-ຈິດໃຈ, ວັດທະນະທໍາ-ສັງຄົມ ແລະ ອື່ນໆ. ລັດຖະບານຂອງ ສປ ຈີນ ມີອຸດົມການຢ່າງຈະແຈ້ງເພື່ອຈະນຳພາປະເທດຈີນໄປສູ່ປະເທດສັງຄົມນິຍົມສະໄໝໃໝ່ທີ່ຈະເລີນຮຸ່ງເຮືອງ ເຂັ້ມແຂງ ແລະ ມີການພັດທະນາຢ່າງຕໍ່ເນື່ອງ ໂດຍການປະຕິຮູບເສດຖະກິດໃຫ້ມີຄວາມເລິກເຊິ່ງ ແລະ ສົມບູນ ພ້ອມປັບໃຊ້ແນວຄິດໃໝ່ໆ ເພື່ອການພັດທະນາ, ການກຳນົດນະໂຍບາຍທີ່ໃຫ້ຄວາມສຳຄັນໃນການຍົກລະດັບຄຸນນະພາບຊີວິດ ຂອງປະຊາຊົນຊາວຈີນ ແລະ ການອານຸລັກສິ່ງແວດລ້ອມ ເພື່ອໃຫ້ທຳມະຊາດກັບມະນຸດຢູ່ຮ່ວມກັນໄດ້ໂດຍສັນຕິ ແລະ ການຂະຫຍາຍບົດບາດຂອງຈີນໃນເວທີໂລກພາຍໃຕ້ວິໄສທັດສະໜັບສະໜູນການສ້າງອານະຄົດຮ່ວມກັນຂອງມະນຸດຊາດ ຖືເອົາການບໍລິຫານລວມເຂົ້າສູ່ສູນກາງ ໂດຍໃຫ້ອຳນາດການຕັດສິນບັນຫາຂຶ້ນກັບພັກກອມມູນິດ ທີ່ສາມາດນຳໃຊ້ຂໍ້ກົດໝາຍ ແລະ ການຄຸ້ມຄອງໜ່ວຍງານຕ່າງໆ ເພື່ອເປັນການສະແດງຈຸດຢືນຂອງນະໂຍບາຍ “ໜຶ່ງປະເທດສອງລະບົບ” ເຊິ່ງໝາຍເຖິງຈີນແຜ່ນດິນໃຫຍ່ ແລະ ເຂດປົກຄອງພິເສດຮ່ອງກົງ ແລະ ມາເກົາ ແລະ “ຫຼັກການຈີນດຽວ” ລະຫວ່າງ ຈີນ ກັບ ໄຕ້ຫວັນ.
ໃນຕໍ່ໜ້າທ່ານ ສີ ຈີ້ນຜິງ ຍັງໄດ້ເນັ້ນເຖິງການຍຶດໝັ້ນຮັບປະກັນການນໍາພາຂອງພັກ ກອມມູນິດຈີນໃນທຸກວຽກງານ, ສ້າງຄວາມເຂັ້ມແຂງທາງດ້ານແນວຄິດການເມືອງ, ຍຶດໝັ້ນການນໍາພາຂອງພັກ, ຕິດແທດກັບມະຫາຊົນ, ຍົກສູງທິດສະດີມາກ ເປັນເຂັມທິດຊີ້ນໍາວຽກງານແນວຄິດການເມືອງ, ຖືເອົາແນວຄິດສ້າງສາລະບອບສັງຄົມນິຍົມ ຕາມສີສັນຂອງຈີນໃນຍຸກສະໄໝໃໝ່ ເປັນກໍາລັງປະກອບອາວຸດໃຫ້ສະມາຊິກພັກ ເຂົ້າໃຈເຖິງພາລະກິດໃນການສ້າງສາພັດທະນາປະເທດຊາດ ຕາມລະບອບສັງຄົມນິຍົມທີ່ມີສີສັນແບບຈີນ, ເອົາໃຈໃສ່ຍົກສູງຊີວິດການເປັນຢູ່ຂອງປະຊາຊົນ, ຮັບປະກັນວຽກງານຄວາມໝັ້ນຄົງແຫ່ງຊາດ ຕິດພັນກັບການຮັກສາຜົນປະໂຫຍດຂອງຊາດ ໂດຍທ່ານຍັງຄົງສືບຕໍ່ປາບປາມການສໍ້ລາດບັງຫຼວງທີ່ທ່ານໄດ້ປະຕິບັດມາຕະຫຼອດຊ່ວງໄລຍະກວ່າ 5 ປີຜ່ານມາ ເຊິ່ງມີການລົົງໂທດມາແລ້ວຫຼາຍກວ່າ 1.3 ລ້ານຄົນ. ທາງດ້ານນະໂຍບາຍການຕ່າງປະເທດ ທ່ານ ສີ ຈີ້ນຜິງ ໄດ້ຍ້ຳວ່າ “ຈີນຈະບໍ່ຍອມຖືກເອົາປຽບ ແລະ ຈະຕໍ່ຕ້ານການແຊກແຊງການເມືອງພາຍໃນຂອງຈີນຈາກຕ່າງປະເທດ ລວມເຖິງຕໍ່ຕ້ານປະເທດທີ່ຫວັງທຳລາຍສັງຄົມນິຍົມໃຫ້ອ່ອນແອລົງ”. ປະຈຸບັນ ສປ ຈີນ ພ້ອມທີ່ຈະຮ່ວມມືກັບປະເທດຕ່າງໆໃນໂລກ ໂດຍສືບຕໍ່ຊຸກຍູ້ໂຄງການ “ໜຶ່ງແລວໜຶ່ງເສັ້ນທາງ” ເຊິ່ງເປັນໂຄງການທີ່ສົ່ງເສີມການເປີດປະເທດ ເພື່ອຮ່ວມມືທາງດ້ານການຄ້າ ແລະ ການລົງທຶນກັບຕ່າງປະເທດ. ສປ ຈີນ ຍັງຈະເດີນໜ້າສືບຕໍ່ພາລະກິດດັ່ງກ່າວ ແລະ ກຽມດັດແກ້ກົດໝາຍກີດກັ້ນທາງດ້ານການຄ້າ, ສະໜັບສະໜູນການພັດທະນາຂອງບໍລິສັດເອກະຊົນ ພ້ອມຫຼຸດຜ່ອນບາງມາດຕະການການນຳເຂົ້າ ແລະ ບໍລິການ. ນອກນັ້ນ, ສປ ຈີນ ຍັງໄດ້ຊຸກຍູ້ນະວັດຕະກຳທີ່ທັນສະໄໝພາຍໃຕ້ແຜນ “Made in China 2025” ໂດຍຕັ້ງແຕ່ປີ 2025 ຈີນມີແຜນການທີ່ຈະຍົກລະດັບຂະແໜງການອຸດສາຫະກໍາຂອງປະເທດທັງໝົດໃຫ້ເປັນອຸດສາຫະກຳທັນສະໄໝ ໂດຍການສະໜັບສະໜູນນະໂຍບາຍ ແລະ ການເງິນ, ການອອກກົດໝາຍຄຸ້ມຄອງ ການຈັດຕັ້ງສະຖາບັນວິທະຍາສາດ ແລະ ເຕັກໂນໂລຍີ, ພ້ອມການສະໜັບສະໜູນເງິນທຶນເພື່ອການວິໄຈ ແລະ ພັດທະນາເຕັກໂນໂລຢີຢ່າງຕໍ່ເນື່ອງ. ທາງດ້ານເສດຖະກິດ ທ່ານ ສີ ຈີ້ນຜິງ ໄດ້ເນັ້ນເຖິງການຂະຫຍາຍຕົວຢ່າງມີຄຸນນະພາບ ໃຫ້ມີຄວາມທົ່ວເຖິງ ແລະ ເທົ່າທຽມ ທັງພາຍໃນຕົວເມືອງກັບຊົນນະບົດ, ເລັ່ງການປະຕິຮູບການບໍລິຫານເຂດຕົວເມືອງ ແລະ ຊົນນະບົດໃຫ້ມີຄວາມສົມບູນຍິ່ງຂຶ້ນ, ສະໜັບສະໜູນ ແລະ ສົ່ງເສີມກະສິກຳທັນສະໄໝ ພ້ອມຊຸກຍູ້ການສ້າງທຸລະກິດສ່ວນຕົວທີ່ສາມາດເພີ່ງພາຕົນເອງໄດ້ໃນເຂດຊົນນະບົດ ເພື່ອເປັນການແກ້ໄຂບັນຫາຄວາມທຸກຍາກຢ່າງແທ້ຈິງ. ນອກຈາກນີ້, ຈີນຍັງຍົກໃຫ້ເຫັນເຖິງລະດັບຄວາມສຳຄັນຂອງການສຶກສາເປັນອັນດັບໜຶ່ງ ພ້ອມປັບປຸງລະບົບການສຶກສາໃຫ້ມີແບບແຜນດຽວກັນທົ່ວປະ ເທດ ແລະ ສ້າງແຮງງານໃຫ້ມີລະດັບຄວາມຮູ້ໃນລະດັບອຸດົມສຶກສາໃຫ້ຫຼາຍຂຶ້ນ, ພ້ອມກັນນີ້ຍັງຮີບຮ້ອນໃນການປັບປຸງລະບົບສາທາລະນະສຸກ ແລະ ການຮັກສາພະຍາບານຂັ້ນພື້ນຖານໃຫ້ມີຄຸນນະພາບທີ່ສູງຂຶ້ນ ເພື່ອກຽມພ້ອມຮັບມືກັບສັງຄົມຜູ້ສູງອາຍຸ, ໂດຍທ່ານ ສີ ຈີ້ນຜິງ ໄດ້ກ່າວວ່າ ຈີນຈະຕ້ອງໄດ້ບັນລຸການເປັນປະເທດສັງຄົມນິຍົມທີ່ພໍກິນພໍໃຊ້ໃນປີ 2020 ເປັນສັງຄົມນິຍົມທີ່ທັນສະໄໝໃນປີ 2035 ແລະ ເປັນປະເທດທີ່ມີອິດທິພົນພາຍໃນປີ 2050.
ເນື່ອງໃນໂອກາດທີ່ ທ່ານ ສີ ຈີ້ນຜິງ ໄດ້ຮັບການເລືອກຕັ້ງ ຈາກກອງປະຊຸມຄົບຄະນະຄັ້ງທີ່ 1 ຂອງສະພາຜູ້ແທນປະຊາຊົນທົ່ວປະເທດສະໄໝທີ XIII ແຫ່ງສາທາລະນະລັດປະຊາຊົນຈີນ ໃຫ້ດໍາລົງຕໍາແໜ່ງເປັນປະທານປະເທດ ແຫ່ງສາທາລະນະລັດປະຊາຊົນຈີນອີກວາລະໜຶ່ງແບບບໍ່ມີກຳນົດ ນີ້ແມ່ນເປັນການສະແດງເຖິງຄວາມໄວ້ເນື້ອເຊື່ອໃຈ ແລະ ການຕີລາຄາສູງຂອງພັກ-ລັດ ແລະ ປະຊາຊົນຈີນຕໍ່ບົດບາດ ແລະ ຄວາມສາມາດໃນການຊີ້ນຳນຳພາທີ່ເຕັມໄປດ້ວຍປະສົບການອັນສູງສົ່ງ ແລະ ຜົນງານອັນໂດດເດັ່ນຂອງ ທ່ານ ສີ ຈີ້ນຜິງ ໃນພາລະກິດສ້າງສາພັດທະນາປະເທດຈີນ ຕາມທິດທາງ ແລະ ສີສັນພິເສດຂອງພັກກອມມູນິດຈີນໄດ້ວາງອອກ. ສປປ ລາວ ເຊື່ອໝັ້ນວ່າພາຍໃຕ້ການນຳພາອັນສະຫຼາດສ່ອງໃສຂອງພັກກອມມູນິດຈີນ ທີ່ມີ ທ່ານ ສີ ຈີ້ນຜິງ ເປັນແກນນຳນັ້ນ ຈະເຮັດໃຫ້ພາລະກິດສ້າງສາປະເທດຈີນ ດ້ວຍທັດສະນະໃໝ່, ແນວຄິດໃໝ່ ແລະ ຍຸດທະສາດໃໝ່ ເພື່ອປົກຄອງລັດ-ບໍລິຫານປະເທດ ມີຄວາມເຂັ້ມແຂງຮອບດ້ານ, ເຊິ່ງຈະເຮັດໃຫ້ພາລະກິດສ້າງສາສັງຄົມນິຍົມແບບສີສັນພິເສດຂອງຈີນນັ້ນປະສົບຜົນສຳເລັດຢ່າງໃຫຍ່ຫຼວງ, ຮອບດ້ານ, ມີລັກສະນະປະຫວັດສາດ ແລະ ກາຍເປັນພື້ນຖານອັນໜັກແໜ້ນເພື່ອບັນລຸເປົ້າໝາຍແຜນພັດທະນາ 5 ປະການໃນໜຶ່ງດຽວ, ຍຸດທະສາດ 4 ຮອບດ້ານ ແລະເປົ້າໝາຍສູ້ຊົນ “100 ປີ 2 ເຫດການ” ແລະ ຄວາມຝັນຂອງຈີນໃນການຟື້ນຟູຄວາມຮຸ່ງເຮືອງສີວິໄລຂອງເຊື້ອຊາດຈີນ, ສ້າງສາປະເທດຈີນໃຫ້ເປັນປະເທດສັງຄົມນິຍົມທີ່ທັນສະໄໝ, ປະຊາຊົນຮັ່ງມີຜາສຸກ, ປະເທດຊາດມີຄວາມມັ່ງຄັ່ງເຂັ້ມແຂງ, ສັງຄົມມີຄວາມສາມັກຄີກົມກຽວປອງດອງ, ປະຊາທິປະ ໄຕ, ຍຸຕິທຳ ແລະ ສີວິໄລ ໃຫ້ປະກົດຜົນເປັນຈິງ ແລະ ຍຸດທະສາດ “ໜຶ່ງແລວໜຶ່ງເສັ້ນທາງ”, ທີ່ທ່ານໄດ້ລິເລີ່ມນັ້ນໄດ້ຮັບການສະໜັບສະໜູນຢ່າງກວ້າງຂວາງຈາກປະເທດຕ່າງໆໃນໂລກທີ່ພວມເກີດມີບັນດາກົນໄກການຮ່ວມມືໃນພາກພື້ນຕ່າງໆຢ່າງເປັນຮູບປະທຳ ແລະ ຕັ້ງໜ້າ ເພື່ອເພີ່ມທະວີບົດບາດຂອງ ສປ ຈີນ ໃຫ້ສູງເດັ່ນໃນການປະກອບສ່ວນເຂົ້າໃນການປົກປັັກຮັກສາສັນຕິພາບ ແລະ ການຮ່ວມມືເພື່ອການພັດທະນາຢູ່ໃນພາກພື້ນ ແລະ ສາກົນ.
ຂໍຂອບໃຈ
ກົມການຂ່າວ, ກະຊວງການຕ່າງປະເທດ